钦定古今图书集成/历象汇编/庶征典/第094卷 > 《江东祈雨青词》前人
## 钦定古今图书集成/历象汇编/庶征典/第094卷 > 《江东祈雨青词》前人

旱魃为虐，将贻卒岁之忧；昊天曰明，愿轸斯民之苦。
敬凭法醮，冀达微诚。窃念江东，实连淮甸。开禧兵衅，
流徙最多。嘉定年饥，死亡相踵。属者丰穰之屡应，居
然凋瘵之未瘳。迺自暮春以来，久愆时雨之润。川源
断港，阡陌扬尘。宿麦既枯，将奚续食；新秧未艺，敢望
收成。静言盩气之伤和，端自微臣之失政。凡有菑咎，
宜加不肖之躯，忍使生灵重罹莫大之厄。惟妙造斡
旋之甚易，幸至仁矜悯之亟施。霈然三日之霖，救兹
一道之命。控忱以告，得请是期。